  Виталий Пронин Якшур-Бӧдья ёросысь Мукшиысь Ирина но Алексей Голубинъёслэн бакчазылы нокызьы синмаськытэк уд кыльы: теплицаязы вуэмын ни огречсы, тани-тани усьтӥськозы сяськаоссы. И. Голубиналэн ваньмыз удалтэ.Туспуктӥз Элина КУМАЧЁВА — Музъеммы 50 сотка, — вера Ирина Голубина. — Кунян вордӥськом бере, со пӧлысь ог ӝынызэ турын улэ кельтӥськом. Нош кылемаз олома но мерттӥськом: картошка, кубиста, ӵужкушман... Теплицаямы шуныт пыртэмын. Озьы огречмес март толэзе ик сиыны кутскиськом, бордазы ик будо укроп, салат но мукет вож сиёнъёс. Отчы ик выжыятӥсько на помидор. Ирина Валентиновна Мукши школаын математикалы дышетэ. Пизы но нылзы Москваысь но Пермьысь вылӥ дышетскон заведениосын тодон-валан люкало. Соин ик И. Голубиналэн гужемзэ бакча котыраз берганы дырыз шеде, пе. Кӧня пумо сяськаоссы — ноку лыдъямез ӧвӧл. — Туж яратӥсько эхинацеяосты — мынам соос олокыӵе но пӧртэмъёсыз вань, — шуэ нылкышно. — Косяк улам ик быдэс убо мерттӥ садын будӥсь ромашка. Петуниосы, хостаосы туж трос. Розаосты но яратӥсько. Розаосыз чурен-чурен мерттылэмын. Шуэ: куд-огъёсыз аръёсын будо, мукетъёсыз, 3-4 ар ортчыса,лябӟыны кутско. Соин ик Ирина Валентиновна соосты ачиз выжыятыны дышем. Июль толэзе 2-3 куарпотонэн вайёсты «Корневин» суретын кӧня ке возе но горшоке мерттэ, банкаен шобыртэ. Толалтэлы корка пыртэ. Вуоно тулыс выль выжы дась луэ. Удобрениосты Голубинъёс ас бакчаязы уг куто. Сутэрпуоссы, яблокпуоссы но мукет куак-писпуоссы улэ кыед потто. Нош сяськаоссы, пе, уката шумпото дрожжиен, курег кыедэн, пушнерен пукетэм вулы. Пушнер, пень, маял... Ирина Голубина дэмла: 3 200 литръем вышкые ог 1 ведра курег кыед, пушнер, пень пононо но, ву ватсаса, пытсано. 2 арня пала пукетоно. Будосъёс вылэ кисьтано, ӝыны литр суретэз 10 литр вуэн кизертыса. 3 10 литр вуэ 100 грамм маял (дрожжи) но ӝыны стакан мында песок ватсано. 1-2 нунал ӵоже пукетоно. Таизлы вулы уката шумпото сяськаос. 3 Жаг турынэз одӥг люке тыроно, ватсаны луоз кыед, пила пызь. Вылтӥз кисьтоно «Байкал» сурет, собере зӧк плёнкаен шобыртоно. Вуоно араз со вылын туж умой будозы каун (тыква), кабачок. 2-тӥ араз со вань будосъёслы туж яралоз ни. Элина Кумачёва Теги: бакчакотырын бакчаужъёс берекет удмуртнылкышноос  